
        Dars-e-Quran

        

      

      Mufti Abdul Khaliq Azad Raipuri

      دینی بے شعوری کا غلاف ؛ تباہی کا راستہ

      سورت البقرہ کی گزشتہ آیت (87) میں یہ حقیقت واضح کی گئی تھی کہ جب بنی اسرائیل میں سوسائٹی کی جامع دینی تعلیمات کے حوالے سے تقسیم و تفریق کا رویہ پیدا ہوا اور وہ صرف رسمی عبادات میں مشغول رہے اور دینی سیاسی شعور، عملی تقاضوں سے روگردانی کرتے ہوئے وہ اپنی خواہشات اور طبقاتی مفادات کے مطابق نظامِ سیاست قائم کرتے رہے تو انھوں نے اپنے سچے رہنماؤں کو جھٹلایا، یہاں تک کہ بعض کو قتل تک کردیا۔ 

ان آیاتِ مبارکہ (89-88) میں یہودیو ں کی اس دینی سیاسی بے شعوری کی اصل وجہ اور نوعیت واضح کی جا رہی ہے اور آج بھی اس کے بُرے اثرات و نتائج یہ ہیں کہ وہ نبی آخر الزمان ﷺ اور کتابِ مقدس قرآن حکیم کی جامع تعلیمات کو سمجھنے کے لیے بالکل تیار نہیں ہیں۔ اور سختی کے ساتھ اپنے دلوں پر تنگ نظری کا غلاف چڑھائے ہوئے ہیں۔ 

وَقالوا قُلوبُنا غُلفٌ ۚ (اور کہتے ہیں: ہمارے دلوں پر غلاف ہے): بنی اسرائیل کے یہودیوں نے مسلسل اپنے انبیا علیہم السلام کو جھٹلایا اور بعض انبیاؑ کو انھوں نے قتل کیا، اس کے اثرات اور نتائج یہ ہوئے کہ وہ آج نبی اکرم ﷺ ایسے سچے رہنما کی بات بھی ماننے کے لیے تیار نہیں ہیں۔ اور اس انکار کا خود ساختہ سبب یہ بیان کرتے ہیں کہ ہمارے دلوں پر غلاف ہے۔ حضرت شیخ الہند مولانا محمودحسنؒ لکھتے ہیں: ’’یہود اپنی تعریف میں کہتے تھے کہ ’’ ہمارے دل غلاف کے اندر محفوظ ہیں، بجز اپنے دین کے کسی کی بات ہم کو (ہم پر) اثر نہیں کرتی۔ ہم کسی کی چاپلوسی، سحر بیانی، یا کرشمے اور دھوکے کی وجہ سے ہرگز اس کی متابعت نہیں کرسکتے‘‘۔ ایک تو سچے رہنماؤں کی رہنمائی سے محروم ہیں اور پھر اس محرومی کو اپنی بڑی سمجھ داری کے طور پر بیان کرتے ہیں۔ 

حقیقت یہ ہے کہ جب کوئی قوم اپنے انبیا علیہم السلام اور سچے رہنماؤں کے ترقی یافتہ قومی سیاسی نظریات کا انکار کرتی ہے اور اپنی ذاتی خواہشات اور طبقاتی مفادات کے تحت عملی کردار ادا کرتی ہے تو اُن میں ایسے رسمی اور عملی طور پر محال رویے اور نظریات پیدا ہوجاتے ہیں، جن کا انسانی معاشرے کے جاری ماحول کے تقاضوں سے کوئی تعلق نہیں ہوتا۔ ایسی صورت میں وہ ایسے رومانوی اور افسانوی نظریات کی اسیر ہوجاتی ہے، جو عملی زندگی میں کسی طور پر بھی روبہ عمل نہیں آسکتے۔ گویا کہ اُن کے دلوں پر ذاتی مفادات اور لوٹ مار کے ایسے غلاف چڑھ جاتے ہیں کہ اُن کی عقلیں اپنے دور کے سیاسی حقائق کو سمجھنے سے عاری ہیں۔ اور وہ تخیلاتی دنیا میں زندگی بسر کر رہے ہوتے ہیں۔ 

بَل لَعَنَهُمُ اللَّهُ بِكُفرِهِم فَقَليلًا ما يُؤمِنونَ  (بلکہ لعنت کی ہے اللہ نے ان کے کفر کے سبب، سو بہت کم ایمان لاتے ہیں): حضرت شیخ الہندؒ اس کی تشریح میں لکھتے ہیں: ’’حق تعالیٰ نے فرمایا: وہ بالکل جھوٹے ہیں، بلکہ ان کے کفر کے باعث اللہ نے ان کو ملعون اور اپنی رحمت سے دور کردیا ہے۔ اس لیے کسی طرح دین حق کو نہیں مانتے اور بہت کم دولتِ ایمان سے مشرف ہوتے ہیں ‘‘۔ حقیقت یہ ہے کہ انھوں نے انبیا علیہم السلام کی جامع تعلیمات کے اقترابی اور اجتماعی پہلوؤں میں تفریق پیدا کرکے جو کفر کیا ہے، اُس کے نتائج یہ ہیں کہ اُن کی سیاسی عقل و شعور ماؤف ہوگئی ہے۔ اور وہ انسانی معاشرے کی اجتماعی طاقت اور قوت کو درست خطوط پر قائم کرنے کی اہلیت سے محروم ہوگئے ہیں۔ اس کفر کی حقیقت خود اللہ پاک نے بیان فرمائی ہے:  ’’تو کیا مانتے ہو بعض کتاب کو اور نہیں مانتے بعض کو‘‘ (البقرہ: 85)۔ یعنی کتاب اللہ کی جامع تعلیمات کے عبادات پر مشتمل کچھ حصے پر ایمان رکھنا اور اُس کی اجتماعی اور سیاسی تعلیمات کا انکار کردینا‘ یہ وہ کفر ہے، جس کے نتیجے میں اُن کے دل و دماغ اللہ کی لعنت کے زیراثر ہیں۔ 

وَلَمّا جاءَهُم كِتابٌ مِن عِندِ اللَّهِ مُصَدِّقٌ لِما مَعَهُم  (اور جب پہنچی ان کے پاس کتاب اللہ کی طرف سے، جو سچا بتاتی ہے اس کتاب کو جو اُن کے پاس ہے ): یہودیوں نے نہ صرف بنی اسرائیل کے تقریباً چار ہزار انبیا علیہم السلام کی تعلیمات میں تفریق پیدا کرکے کفر کا ارتکاب کیا اور ملعون بنے، بلکہ آج ایسی کتابِ مقدس قرآن حکیم نازل ہوئی ہے کہ جو اُن کے پاس موجود کتاب تورات و انجیل وغیرہ کی تصدیق کرتی ہے اور دین کی کامل، جامع اور مکمل تعلیمات کی طرف رہنمائی کرتی ہے۔ اپنے دینی سیاسی ذوق کی خرابی کے نتیجے میں اس کتابِ مقدس کا بھی یہ لوگ انکار کرتے ہیں۔ 

وَكانوا مِن قَبلُ يَستَفتِحونَ عَلَى الَّذينَ كَفَروا (اور پہلے سے فتح مانگتے تھے کافروں پر ): حال آں کہ اس سے پہلے کافروں اور مشرکوں کے مقابلے میں آخری نبی ﷺ اور کتابِ مقدس کا حوالہ دے کر اپنے دور کے کافروں کے مقابلے میں اللہ تعالیٰ سے فتح مانگا کرتے تھے۔ حضرت شیخ الہندؒ تحریر فرماتے ہیں کہ: ’’قرآن کے اُترنے سے پہلے جب یہودی‘ کافروں سے مغلوب ہوتے تو خدا سے دعا مانگتے کہ ’’ہم کو نبی آخرالزماںؐ اور جو کتاب ان پر نازل ہوگی، ان کے طفیل سے کافروں پر غلبہ عطا فرما‘‘۔ 

فَلَمّا جاءَهُم ما عَرَفوا كَفَروا بِهِ ۚ  (پھر جب پہنچا ان کو، جس کو پہچان رکھا تھا، تو اس سے منکر ہوگئے ): اس لیے کہ ان کے سیاسی او رمالی مفادات ان پر غالب ہیں اور غلط سیاسی نظریات اور افکار کے غلاف ان کے دل و دماغ پر چڑھے ہوئے ہیں۔ یہ قرآن کے انقلابی پیغام کو پہچاننے سے انکار کرتے ہیں۔ خاص طور پر ان کی سرمایہ پرستی اور لوٹ کھسوٹ کے خلاف قرآن جو تعلیمات دیتا ہے، یہ اُس کا انکار کرتے ہیں۔ 

فَلَعنَةُ اللَّهِ عَلَى الكافِرينَ   (سو لعنت ہے اللہ کی منکروں پر): یہودیوں نے مسلسل انبیا علیہم السلام کی سچی تعلیمات کو جھٹلایا، یہاں تک کہ نبی آخر الزمان ﷺ کے سچے پیغام اور قرآن حکیم کی جامع تعلیمات کا انکار کیا۔ اس سبب سے وہ اللہ کی لعنت میں مبتلا ہو کر دنیا میں ذلیل اور رُسوا اور آخرت میں بڑے عذاب کے مستحق ٹھہرے۔ 

کسی قوم میں اپنے سچے رہنماؤں کی تعلیمات کی اساس پر قومی، دینی، سیاسی تقاضوں کو پورا کرنے کا جامع فکر و عمل باقی نہ رہے تو وہ دنیا میں سیاسی طور پر غلام، معاشی طور پر مفلس اور سماجی طور پر فکری انتشار کا شکار ہو کر غلامی اور ذلت کی زندگی بسر کرتی ہے۔ یہی وہ لعنتِ خداوندی ہے جو دنیا اور آخرت میں اُس کا پیچھا نہیں چھوڑتی۔ 

        Dars-e-Hadith

        

      

      Maulana Dr Muhammad Nasir

      رمضان المبارک اور مؤمن کی تمنا

      عَنْ أبیْ مَسعُود الغِفَاری رَضِیَ اللّٰہ عنہ، قال سمعتُ رسولَ اللّٰہ ﷺ ذَاتَ یَوْمٍ و أھَلّ رَمَضان فقال: ’’لَوْ یَعْلَمُ العِبادُ مَا رَمَضانُ؟ لتمنّتْ أُمّتِیْ أن تکونَ السَّنَۃ کُلَّھا‘‘۔ (الجامع شعب الایمان، حدیث: 3361)

(حضرت ابومسعود غِفاریؓ سے روایت ہے کہ رمضان المبارک کے آغاز کے موقع پر انھوں نے رسول اللہﷺ کو یہ ارشاد فرماتے ہوئے سنا: ’’اگر لوگ رمضان کی اہمیت کو سمجھ جائیں تو وہ یہ تمناکرنے لگیں کہ پورا سال ہی رمضان ہو‘‘۔) 

زیرِنظر حدیث رمضان المبارک کے فضائل کے حوالے سے قرآن و حدیث میں مذکور ارشادات کا نہایت جامعیت کے ساتھ احاطہ کرتی ہے۔ چناں چہ قرآن نے روزوں کی فرضیت کا اہم مقصد لعلکم تتّقون بیان کیا ہے کہ توقع کی جاتی ہے کہ رمضان کے روزوں کے ذریعے تم پرہیزگار بن جائو۔ تقویٰ کی تکمیل دو پہلوئوں سے ہے: ایک حقوق اللہ اور دوسرا حقوق العباد کا قیام، یعنی متقی وہ ہوگا جو احکاماتِ شرعیہ کا پابند ہو، حقوق اللہ کی تمام نوعیتوں کو اخلاص کے ساتھ اختیار کرے اور اللہ کے ساتھ تعلق قائم کرنے کے لیے یکسوئی پیدا کرے۔ یوں انسان کے لیے اللہ کی رحمتوں کا حصول ممکن اور اس کا قرب آسان ہوجاتا ہے۔ دوسرا پہلو حقوق العباد کے حوالے سے ہے کہ متقی آدمی عدل و انصاف پر کاربند اور اَخلاق و صفات میں سیرتِ طیبہ کا پیروکار ہو اور مخلوق کے ساتھ حسن سلوک کرے۔ 

ایک موقع پر رمضان المبارک کی آمد سے قبل نبی اکرمﷺ نے خطاب فرمایا۔ اس خطاب میں آپﷺ نے ایک جملہ یہ ارشاد فرمایا کہ: ’’یہ مہینہ صبر اور برداشت کا مہینہ ہے‘‘۔ صبر کا اجر روزِ قیامت جنت کی صورت میں ملے گا۔ کسی بھی مؤمن کی زندگی کا اصل مقصد دُنیوی کامیابی کے ساتھ اُخروی کامیابی ہے کہ انسان کو جنت نصیب ہو اور اس کی روحانی ترقیات اور کمالات کا راستہ کھل جائے۔ اس نعمت کے حصول کے لیے روزہ مددگار ثابت ہوسکتا ہے۔ اسی طرح نبی اکرمﷺ نے ایک حدیث میں فرمایا کہ: ’’جس نے رمضان کے روزے ایمان اور احتساب کے ساتھ رکھے تو یہ اس کے لیے گزشتہ گناہوں کی معافی کا ذریعہ بن جائے گا‘‘۔ ایک اَور حدیث کی رو سے: ’’روزہ رکھ کر روزہ دار ایسے ہوجاتا ہے، جیسے دنیا میں آج ہی آیا ہو‘‘۔ یعنی اسے گناہوں کی نحوستوں اور اَثراتِ بد سے نجات مل جائے گی۔ اس طرح کی متعدد آیات و احادیث ہیں جو اس حدیث مبارکہ کے مفہوم کو سمجھنے میں مدد دیتی ہیں۔ ان آیات و احادیث کی روشنی میں مؤمن بجا طور پر یہ تمنا کرتا ہے کہ سارا سال ہی رمضان ہونا چاہیے، تاکہ اللہ کے قرب کا ایک یقینی راستہ اسے مل جائے، لیکن شریعت نے انسانوں کے لیے سہولت رکھی ہے اور سال میں ایک ماہ کے روزے فرض کیے ہیں۔ 

        Eman Afroz Waqeyat

        

      

      Maulana Qazi Muhammad Yousuf

      حضرت عقبہ بن عامر جُہَنِی رضی اللہ عنہ

      حضرت عقبہ بن عامر جُہَنِی رضی اللہ عنہ کا تعلق قبیلہ ’’جُہَیْنَہ‘‘ سے تھا۔ آپؓ مشہور جلیل القدر صحابی ہیں۔ آپؓ کا شمار اسلام لانے والے اور ہجرت کرنے والے سابقینِ اوّلین میں ہوتاہے۔ اپنے اسلام لانے سے متعلق آپؓ فرماتے ہیں: ’’جس وقت رسول اللہ ﷺ ہجرت کرکے مدینہ منورہ تشریف لائے، میں اپنی بکریاں چرارہاتھا، آپؐ کی آمد کی خبر سنتے ہی بکریوں کو چھوڑ کر آپؐ کی خدمتِ اقدس میں حاضر ہوا اور بیعت کی خواہش ظاہر کی تو آپؐ نے مجھ سے ہجرت پربیعت فرمائی‘‘۔ صحابہ کرامؓ میں سے حضرت ابن عباسؓ، حضرت ابو ایوب انصاریؓ اور حضرت ابو امامہؓ نے آپؓ سے احادیث روایت کی ہیں۔ آپؓ ماہر تیر انداز وں میں شمار کیے جاتے تھے۔ آپؓ حضوؐر کے خاص طور پر سفر کے خادم تھے اور رسول اللہؐ کی سواری (خچر) چلایاکرتے تھے۔

آپؓ اصحابِ صفہ میں سے ہیں۔ صفہ کی تعلیم و تربیت سے آپؓ با کمال عالم، فقیہ، کاتب اور مستقبل کے رہنما بن کر نکلے۔ حضرت ابوسعید یونسؒ آپؓ کے بارے میں فرماتے ہیں کہ: ’’حضرت عقبہؓ قرآن کریم کے قاری، علمِ فرائض و فقہ کے ماہر، فصیح وبلیغ شاعر اور کاتب تھے۔ .. آپؓ قرآن کریم کے جامعین میں سے ہیں۔ آپؓ کے ہاتھ کا لکھا ہوا مصحف (قرآن کریم) مصر میں آج تک موجودہے۔ اس کی ترتیب کچھ مختلف ہے۔ اس کے آخر میں ان کے ہاتھ سے تحریر ہے: ’’کتبہ عقبہ بن عامر بیدہ‘‘ (عقبہ بن عامر نے اس کو اپنے ہاتھ سے لکھا)۔ علامہ ذہبیؒ لکھتے ہیں: ’’حضرت عقبہؓ فقیہ، علامہ، قرآن کریم کے قاری، فرائض میں صاحبِ بصیرت،اہلِ زبان، فصیح شاعر اور جلیل القدر صحابی ہیں، آپؓ کی روایت کردہ احادیث بہت زیادہ ہیں‘‘۔ آپؓ بہت خوش آواز وخوش الحان تھے۔ قرآن کریم نہایت خوش الحان اور دل سوز آواز میں پڑھا کرتے تھے۔ 

حضرت عقبہؓ قومی و دینی اجتماعی کاموں میں ہمیشہ شریک رہے۔ خلافتِ صدیقی میں آپؓ ملک شام چلے گئے اور مصر وشام کی فتوحات میں شریک رہے۔ فتح دمشق تک آپؓ حضرت عمرؓ کے قاصد رہے۔ اس کے بعد مصر تشریف لے گئے، وہاں اپنا مکان بنوایا اور مستقل سکونت اختیار کرلی۔ حضرت ابوسعید بن یونسؒ آپؓ کے بارے میں فرماتے ہیں کہ: ’’آپؓ نے ہی ملک’’مصر‘‘ کی اقتصادی، تعلیمی اور پیداواری ترقی کے لیے لائحۂ عمل تیار کیا۔ آپؓ حضرت امیر معاویہؓ کی جانب سے مصر کے امیرِ لشکر رہے‘‘۔ آپؓ نے اپنے مرض الموت میں اپنے بیٹوں کو پاس بلایا اور انھیں یہ وصیت کی: ’’میرے بیٹو! میں تمھیں تین چیزوں سے منع کرتاہوں، ان سے اجتناب کرنا: (1) غیر ثقہ راوی کی بیان کردہ حدیث قبول نہ کرنا۔ (2) پھٹے پرانے کپڑے پہن لینا، مگر کسی سے قرض نہ لینا۔ (3) شعر گوئی میں دلچسپی نہ لینا، کیوں کہ اس سے تمھارے دل قرآن کریم سے غافل ہوجائیں گے‘‘۔ آپ کی وفات حضرت امیر معاویہؓ کے عہدِ خلافت ۵۸ھ / 677ء میں مصر میں ہوئی اور آپؓ قاہرہ کے قریب ’’جبلِ مقطم‘‘ میں مدفون ہیں۔ 

        Shuzraat

        

      

      Muhammad Abbas Shad

      پاکستان کی سیاسی تاریخ کا سبق

      پاکستان کی‘ سرمایہ داری نظام کی وجہ سے معاشی بدحالی روز افزوں ہے، جہاں عوام جان کی قیمت پر آٹے کے ایک تھیلے کے لیے میلوں لمبی قطاروں میں کھڑے آٹے یا موت کا انتظار کررہے ہیں۔ جب کہ دوسری طرف سیاسی پولرائیزیشن ایک خاص حد کو عبور کرتی نظر آرہی ہے۔ گیارہ سیاسی جماعتوں کا حکمران اتحاد ایک طرف، جب کہ سابقہ وزیراعظم کی جماعت دوسری طرف کھڑے اس نظام سے تنگ آئے عوام کا لہو گرم رکھنے میں مصروفِ عمل ہے۔

اس وقت پاکستان کی تاریخ اپنے آپ کو ساٹھ کی دہائی میں ’’پی ڈی ایم‘‘ کی صورت میں بننے والے اتحاد اور حکمران قوتوں کے باہمی رابطوں کو دُہرا رہی ہے، بلکہ تقریباً ستر کی دہائی کی سیاسی صورت گری سے بھی خاصی مماثلت رکھتی ہے، جب ملک کی قابلِ ذکر تمام سیاسی جماعتیں ’’قومی اتحاد‘‘ (پی این اے) کے نام سے اس وقت کی واحد حکمران پارٹی کے خلاف قوم کو آمادۂ پیکار کررہی تھیں۔ اس وقت کے قومی اتحاد کو سرمایہ دارانہ نظام کے بین الاقوامی محافظ ملک کی درپردہ حمایت حاصل تھی، جس کے ایما پر بعد ازاں پاکستانی اسٹیبلشمنٹ نے حکمران پارٹی کو نہ صرف اقتدار سے بے دخل کیا، بلکہ منتخب وزیراعظم کو ایک عدالتی فیصلے کے ذریعے تختۂ دار پر بھی کھینچ دیا گیا اور ملک پر ایک بدترین مارشل لاء مسلط کردیا گیا۔ گویا قومی اتحاد کی ’’نظامِ مصطفی‘‘ کے نام پر چلائی گئی تحریک کا اختتام مارشل لاء کی تاریک ترین صورت میں قوم کو ملا۔ اس وقت کے قومی اتحاد کی سربراہی ایک مذہبی شخصیت کو بخشی گئی تھی، تاکہ حکمران مخالف تحریک کو مذہب کے سہارے عوامی جذبات کا ایندھن فراہم کیا جاسکے۔ آج بھی گیارہ جماعتی حکمران اتحاد کی سربراہی کا تاج ایک مذہبی شخصیت کے سر پر سجایا گیا ہے اور وہ سیاست میں مذہب کے استعمال کی روایت کو قائم رکھے ہوئے ہیں۔ 

ستر کی دہائی میں سارے ریاستی ادارے اسٹیبلشمنٹ کے حسبِ خواہش منتخب حکومت کے خلاف اکٹھے ہوگئے تھے۔ اسی طرح ستر کی دہائی کے ’’پی این اے‘‘ اور آج کے اتحاد ’’پی ڈی ایم‘‘ کے سربراہوں میں باپ بیٹا ہونے کے علاوہ اَور بھی بہت سارے پہلو مماثلت لیے ہوئے ہیں، مثلاً بھٹو حکومت کی طرح عمران حکومت کو بھی امریکا کے حسب ِخواہش ’’رجیم چینج آپریشن‘‘ کے ذریعے ختم کیا گیا۔ اسٹیبلشمنٹ سمیت ساری قوتیں بھی حسبِ سابق ایک پیج پر جمع ہیں۔ اور اگر کسی ادارے سے حکومت مخالف کسی فیصلے کی کمک‘ مزاحمت کاروں کو میسر آ سکتی ہے تو جیسے ماضی میں پی سی او کے ذریعے اعلیٰ عدالتوں کی نئے سرے سے تشکیل ہوتی تھی تو اب اسے قابو کرنے کے لیے راتوں رات لنگڑی لولی پارلیمنٹ میں قانون سازی کا ڈول ڈالا گیا، تاکہ چیف جسٹس کو اپنے کولیگز کے ذریعے قابو میں رکھا جاسکے۔ جیسا کہ اس جتھے نے اپنے دورِ اقتدار میں عدالتِ عظمیٰ کے چیف جسٹس پر چڑھ دوڑنے اور اُن کو اُن کے اپنے ساتھیوں کے ذریعے برطرف کرنے کا شرم ناک کردار ادا کیا تھا۔ 

معزول حکومتی جماعت کے ارکان اور ورکرز کو کل کی طرح اسٹیبلشمنٹ سمیت ریاست کی دیگر فورسز کے بدترین تشدد سہنے کے ساتھ ساتھ جھوٹے مقدمات کا بھی سامنا ہے۔ جیسے ستر کی دہائی میں متحدہ قوتوں نے اپنے مخالف سیاسی لیڈر کی جان لے کر اس تحریک کا ڈراپ سین کیا تھا، ماضی کی طرح آج کی بھی وہ قوتیں خود ساختہ تحریکِ عدمِ اعتماد کے ذریعے اقتدار سے الگ کی گئی اپنی سیاسی مخالف جماعت کو رستے سے ہٹانے کے لیے اُس کی جان کے درپے ہیں، جیساکہ وہ ایک قاتلانہ حملے میں بال بال بچ چکے ہیں۔ حتیٰ کہ ملک میں امن و امان اور شہریوں کے جان و مال کے تحفظ کے ذمہ دار وزیرداخلہ انھیں غیرجمہوری اور غیراصولی طریقوں سے سیاسی منظرنامے سے منفی کرنے کے عزائم کا برملا اظہار کرچکے ہیں اور کہتے ہیں کہ: ’’ہم میں سے کوئی ایک ہی رہے گا‘‘۔ 

اسی طرح اگر شکار (victim) فریق کے درمیان مماثلتیں تلاش کی جائیں تو وہ بھی سبق آموز ہیں، مثلاً ستر کی دہائی میں عوامی مقبولیت حاصل کرنے والے ذوالفقار علی بھٹو کی پروجیکشن ایک فوجی سربراہ کے زیرِ سایہ ہوئی اور بہ قول جے اے رحیم: پاکستان میں کسی بھی متوقع انقلاب کا راستہ روکنے کے لیے انقلاب کی وجہ بننے والے عوامی مطالبات کو کچھ درپردہ قوتوں کی طرف سے نعروں میں ڈھال کر ایک پارٹی بنوائی گئی، جس کا عوامی مقبولیت کا سفر حیران کن تھا۔ جس کے بعد وہ عوامی لیڈر کہلائے۔ اور بعد ازاں انھوں نے عوامی جلسوں میں فوج کو ہدفِ تنقید بناکر اپنا ایک بیانیہ تخلیق کرلیا اور انھوں نے ’’اگر مجھے قتل کیا گیا‘‘ نامی کتاب لکھ کر اس پر مہرِ تصدیق ثبت کردی۔ ایسے ہی موجودہ اقتدار سے بے دخل کی جانے والی پارٹی کے لیڈر ایک سابق آرمی چیف کی نظرِ کرم کے مرہونِ منت رہے اور اپنے پسندیدہ آرمی چیف کی مدتِ ملازمت میں توسیع کے ساتھ ساتھ سینہ تان کر انھیں ’’ڈیموکریٹ جنرل‘‘ کہتے نہ تھکتے تھے۔ اور ایسے ہی ان کے فالوورز نے سوشل میڈیا پر فوج کی جمہوریت نوازی کے جھنڈے گاڑ رکھے تھے۔ اب یہ جماعت اس دور کو اپنا ’’زمانۂ جاہلیت‘‘ کہتی ہے۔ اور کہتے ہیں کہ اب ہمیں سمجھ آئی ہے کہ سسٹم کیا ہوتا ہے؟ خدا کرے سیاست میں سرگرم عناصر کو سیاسی سوجھ بوجھ آجائے، ورنہ تو کل تک اسٹیبلشمنٹ کو للکارنے والے تو آج انھیں کے کندھوں پر بیٹھ کر اپنا قد اونچا کیے کھڑے ہیں۔

ہمارے باشعور نوجوانوں کے لیے پاکستانی سیاسی تاریخ کا سبق یہ ہے کہ اس ملک میں جاری سیاسی عمل موقع پرستی کے گرد گھومتا ہے۔ یہاں کچھ طبقے ہیں‘ جو حسبِ موقع ساری صورتِ حال کو اپنی گرفت میں رکھتے ہیں۔ اس کے لیے سیاست دانوں، مذہبی رہنماؤں اور حکمرانوں کا گٹھ جوڑ بھی کروادیا جاتا ہے۔ جمہوریت کا ڈھونگ رچانے کے لیے الیکشن بھی کروا دیے جاتے ہیں۔ غریب عوام کے بجائے یہ طبقے اپنے مفادات کے لیے قانون سازی اور آئینی ترامیم بھی کرواتے رہتے ہیں۔ نظام کی تبدیلی کے بجائے عوام کو لنگرخانوں اور جان کی قیمت پر آٹے کے تھیلوں پر ٹرخایا جاتا ہے۔ ان سیاست دانوں کی اولادیں اربوں پتی، جب کہ ایک عام آدمی کے بچے پیدائشی آئی ایم ایف کے مقروض پیدا ہوتے ہیں۔

الغرض! ہمارا ملکی نظام آج تک کسی مثبت اُصول کا پابندنہیں، بلکہ یہ کچھ مخصوص طبقوں کے مفادات، عوام دشمنی، مفاد پرستی اور موقع پرستی کی بنیادوں پرکھڑا ہے۔ آج کے باشعور نوجوانوں کواس نظام کی چھتری تلے قائم سیاسی نظام کے گھن چکر کا حصہ بننے کے بجائے مستقل بنیادوں پر تبدیلیٔ نظام کی شعوری جدوجہد کے طریقوں کو اپنی قائدانہ صلاحیتوں کے ساتھ اپنانا ہوگا۔ ورنہ یہ کھیل تو قیامِ ملک سے لے کر تقسیم ملک سے ہوتا ہوا زوال کی طرف تیزی سے جاری ہے۔ اور اندیشہ ہے کہ موجودہ سیاسی بحران کا ڈراپ سین ملک کی رہی سہی توانائی کو بھی نچوڑ کے نہ رکھ دے۔      (مدیر) 

        Waliullahi thoughts

        

      

      Mufti Abdul Khaliq Azad Raipuri

      صبح، شام اور سونے کے وقت کے اذکار(2)

      امام شاہ ولی اللہ دہلویؒ ’’حُجّۃُ اللّٰہِ البالِغہ‘‘ میں فرماتے ہیں :

(7)         ’’اللّٰھُمّ ! إِنِّی أَسْأَلُکَ الْعَافِیَۃَ فِی الدُّنْیَا وَ الْآخِرَۃِ، اللّٰھُمّ ! إِنِّی أَسأَلُکَ الْعَفْوَ وَ العَافِیَۃَ فِیْ دِیْنِیْ و دُنْیَایَ و أہْلِیْ وَ مَالِیْ، اللّٰھُمّ ! اسْتُرْ عَوْرَاتِیْ و آمِنْ رَوْعَاتِیْ، اللّٰھُمّ ! احْفِظْنِیْ مِنْ بَیَنِ یَدَیَّ، وَ مِنْ خَلْفِیْ، وَ عَن یَمِیْنِیْ وَ عَن شِمَالیْ، وَ مِنْ فَوْقِیْ، وَ أَعُوْذُ بِعَظْمَتِکَ أَنْ اُغْتَالَ مِنْ تَحْتِیْ‘‘۔ (رواہ أبو داؤد، مشکوٰۃ، حدیث: 2397) 

                (اے اللہ! میں تجھ سے دنیا اور آخرت میں عافیت کا سوال کرتا ہوں۔ اے اللہ! میں تجھ سے معافی کا سوال کرتا ہوں اور اپنے دین، اپنی دنیا، اپنے بیوی بچوں اور اپنے مال میں عافیت کا سوال کرتا ہوں۔ اے اللہ! میری پردہ پوشی کر اور میری گھبراہٹ کو دور فرما۔ اے اللہ! میری ہر طرح حفاظت کر! میرے سامنے سے، میرے پیچھے سے، میرے دائیں سے، میرے بائیں سے، میرے اوپر سے۔ اور میں پناہ مانگتا ہوں تیری عظمت کی کہ میں نیچے سے اُٹھا لیا جاؤں۔ )

(8)         تین دفعہ یہ دعا پڑھے:  ’’رَضِیْتُ بِاللّٰہ رَبًّا، وَ بِالإِسْلَامِ دِیْنًا، وَ بِمُحَمَّدٍ ﷺ نَبِیًّا۔ (رواہ أحمد و التّرمذی، مشکوٰۃ، حدیث: 2399) 

                (اللہ کو ربّ ماننے، اسلام کو دین تسلیم کرنے اور محمد ﷺ کو نبی ماننے پر میں بہت خوش اور راضی ہوں۔) 

(9)         ’’أَعُوذُ بِکَلِمَاتِ اللّٰہِ التَّامَّاتِ مِنْ شَرِّ مَا خَلَقَ‘‘۔ (مشکٰوۃ: 2423) 

                (میں ہر مخلوق کے شر سے پناہ مانگتا ہوں اللہ کے کامل اور مکمل کلمات کی۔)

(10)      ’’اَللّٰہُمَّ ! مَا أَصْبَحَ بِیْ مِنْ نِّعْمَۃٍ أَوْ بِأَحَدٍ مِّنْ خَلْقِکَ، فَمِنْکَ وَحْدَکَ، لَا شَرِیْکَ لَکَ، فَلَکَ الْحَمْدُ وَ لَکَ الشُّکْرُ‘‘۔ (رواہ أبو داؤد، مشکوٰۃ: 2407) 

                (اے اللہ! صبح کے وقت جو بھی مجھے نعمت ملی، یا تیری مخلوق میں سے کسی ایک کو بھی ملی، پس وہ تیری واحد ذات کی طرف سے ہے۔ تیرا کوئی شریک نہیں۔ پس تیرے لیے حمد اور تعریف ہے اور تیرا ہی شکر ادا کرتا ہوں۔) 

(1)         سیّدُ الاسْتِغْفَار پڑھنا (یہ استغفار پیچھے آٹھویں ذکر میں گزر چکا ہے):  

                ’’اللّٰہُمّ ! أنتَ رَبِّی، لا إلٰہ إلَّا أنتَ، خَلَقْتَنِیْ و أنا عَبْدُکَ، و أنَا عَلٰی عَہْدِکَ وَوَعْدِکَ مَا اسْتَطَعْتُ، أعُوْذُ بِکَ مِنْ شَرِّ مَا صَنَعْتُ، أَبُوْئُ لَکَ بِنِعْمَتِکَ عَلَیَّ، و أَبُوْئُ بِذَنْبِیْ، فَاغْفِرْ لِیْ، فَإنّہ‘ لا یَغْفِرُ الذُّنُوْبَ إلَّا أنْتَ‘‘۔ (اے اللہ! تُو میرا ربّ ہے۔ تیرے سوا کوئی معبودِ برحق نہیں۔ تُو نے مجھے پیدا فرمایا۔ میں تیرا بندہ ہوں۔ میں اپنی استطاعت کے مطابق تیرے عہد اور وعدے پر قائم ہوں۔ میں نے جو کچھ کیا، اس کے شر سے تیری پناہ چاہتا ہوں۔ آپ کے جو انعامات مجھ پر ہیں، میں ان کا اقرار کرتا ہوں، اور اپنے گناہوں کا بھی اقرار کرتا ہوں۔ مجھے بخش دے، کیوں کہ صرف تُو ہی گناہ معاف کر سکتا ہے۔) (رواہ البخاری: 2306، مشکوٰۃ: 2335) 

(سونے کے وقت کے ذکر اذکار)

جب آدمی سونے کے وقت اپنے بستر پر آئے تو یہ اذکار پڑھے: 

(1)         ’’بِاسْمِکَ رَبِّی وَضَعْتُ جَنْبِی، وَ بِکَ أَرْفَعُہُ، إِنْ أَمْسَکْتَ نَفْسِی فَارْحَمْہَا، وَ إِنْ أَرْسَلْتَہَا فَاحْفِظْہَا، بِمَا تَحْفَظُ بِہِ عِبَادَکَ الصَّالِحِینَ‘‘۔ (متّفق علیہ، مشکوٰۃ: 2384) 

                (اے میرے پروردگار! تیرے نام کے ساتھ ہی میں اپنے پہلو کو بستر پر رکھتا ہوں اور تیرے نام کے ساتھ ہی اسے اُٹھاؤں گا۔ اگر تُو میری روح اپنے پاس روک لے تو اُس پر رحم کرنا اور اگر تُو اُسے واپس لوٹا دے تو اس کی اُن تمام چیزوں سے حفاظت کرنا کہ جن سے تُو اپنے نیک بندوں کی حفاظت کرتا ہے۔) 

(2)         ’’اللّٰہُمَّ ! أَسْلَمْتُ نَفْسِی إِلَیْکَ، وَ وَجَّہْتُ وَجْہِی إِلَیْکَ، وَ فَوَّضْتُ أَمْرِی إِلَیْکَ، وَ أَلْجَأْتُ ظَہْرِی إِلَیْکَ، رَغْبَۃً وَ رَہْبَۃً إِلَیْکَ، لَا مَلْجَأَ وَ لَا مَنْجَا مِنْکَ إِلَّا إِلَیْکَ، آمَنْتُ بِکِتَابِکَ الَّذِی أَنْزَلْتَ، وَبِنَبِیِّکَ الَّذِی أَرْسَلْتَ‘‘۔ (متّفق علیہ، مشکوٰۃ: 2385) 

                (اے اللہ! میں اپنی روح کو تیرے سپرد کرتا ہوں اور اپنے چہرے کو تیری طرف متوجہ کرتا ہوں۔ میں اپنے معاملات تیرے سپرد کرتا ہوں۔ میں اپنی پُشت کو تیری پناہ میں دیتا ہوں‘ تیری طرف رغبت رکھتے ہوئے اور تجھ سے ڈرتے ہوئے۔ تیرے سوا کوئی پناہ گاہ نہیں ہے اور نہ کوئی نجات کی جگہ ہے۔ میں ایمان لایا تیری اُس کتاب پر جو تُو نے نازل کی ہے اور تیرے اُس نبی پر جنھیں تُو نے بھیجا ہے۔) 

(3)         ’’الحَمْدُ لِلّٰہِ الّذی أَطْعَمَنَا، وَ سَقَانَا، وَ کَفَانَا، وَ آوَانَا، فَکَمْ مِمَّنْ لا کَافِیَ لہ، وَلَا مُؤْوِیَ‘‘۔ (رواہ مسلم، مشکوٰۃ: 2386) 

                (سب تعریفیں اُسی اللہ تعالیٰ کی ہیں، جس نے ہمیں کھانا کھلایا، اور پانی پلایا، اور ہمارے لیے کفایت کی، اور ہمیں ٹھکانہ دیا۔ کتنے ہی ایسے لوگ ہیں جن کے لیے کوئی کفایت کرنے والا نہیں ہے اور کوئی ٹھکانہ دینے والا نہیں ہے۔) 

(4)         سونے سے پہلے ’’سُبْحَانَ اللّٰہ‘‘ تینتیس (33) مرتبہ، ’’الْحمدُ اللّٰہ‘‘ تینتیس (33) مرتبہ اور ’’اللّٰہُ أکْبَر‘‘ چونتیس (34) مرتبہ پڑھے۔ (مشکوٰۃ: 2387) 

(5)         سونے سے پہلے تین دفعہ یہ دعا پڑھے: ’’اللّٰہُمَّ ! قِنِی عَذَابَکَ یَوْمَ تَبْعَثُ  عبادَکَ‘‘۔ (مشکوٰۃ:2400)(اے اللہ! مجھے اپنے اُس دن کے عذاب سے بچا، جس دن تُو اپنے بندوں کو اُٹھائے گا۔)  (باب الأذکار و ما یتعلّقُ بہا)

        Unforgettable

        

      

      Mufti Muhammad Ashraf Atif

      امام الاولیا حضرت حسن بصریؒ

      حضرت حسن بصریؒ کا اصل نام حسن بن یسار ہے۔ آپؒ نے رسول اکرم ﷺ کے گھر میں آپؐ کی زوجہ محترمہ حضرت اُم سلمہؓ کی گود میں پرورش پائی۔ حضرت اُم سلمہؓ نہایت عقل مند، سلیقہ شعار، پیکرِ حسن و جمال اور تقویٰ میں ممتاز تھیں۔ حضرت حسن بصریؒ کی والدۂ محترمہ‘ حضرت اُم سلمہؓ کی کنیز تھیں۔ حضرت اُم سلمہؓ کو کسی نے خوش خبری دی کہ ان کی کنیز نے ایک لڑکے کو جنم دیا ہے۔ یہ سن کر حضرت اُم سلمہؓ کا دل خوشی سے باغ باغ ہوگیا۔ پہلی فرصت میں بچے کو دیکھنے کے لیے پیغام بھیجا۔ ابھی تھوڑی دیر ہی گزری تھی کہ آپؓ کی کنیز اپنے نومولود کو اُٹھائے آپؓ کے گھر پہنچ گئی۔ حضرت اُم سلمہؓ نے بچے کو گود میں لے کر پیار کیا۔ نومولود کا نام ’’حسن‘‘ بھی حضرت اُم سلمہؓ نے رکھا۔ان کی والدہ گھر کے کام کاج میں مصروف ہوتیں تو حضرت اُم سلمہؓ حضرت حسنؒ کو کھلاتی تھیں۔ اس طرح حضرت حسنؒ کی پیدائش سے صرف ام المؤمنین کا گھر ہی خوشیوں کا گہوارہ نہ بنا، بلکہ مدینہ کا ایک اَور گھرانہ بھی اس خوشی میں برابر کا شریک ہوا اور وہ تھا کاتبِ وحی حضرت زید بن ثابتؓ کا گھرانہ۔ وہ خوشی میں اس لیے شریک تھے کہ نومولود حسنؒ کے والد یسار حضرت زیدؓ کے غلام تھے۔ ان کے دل میں اپنے غلام کی بڑی قدر تھی۔

حضرت حسن بصریؒ نے گویا حضور ﷺ کے گھر میں اور صحابہؓ کے زیر سایہ پرورش پائی۔ بڑے ہوئے تو مسجدِ نبویؐ میں بڑے بڑے صحابہؓ کے سامنے زانوئے تلمذ طے کیے اور ان سے نہایت لگن اور شوق سے علم حاصل کیا۔ آپؒ کو حضرت ابوموسیٰ اشعریؓ، حضرت انس بن مالکؓ، حضرت عبد اللہ بن عباسؓ اور دیگر کئی صحابہ کرامؓ سے روایت کرنے کا شرف حاصل ہوا۔ حضرت حسن بصریؒ چودہ سال کی عمر میں اپنے والدین کے ہمراہ بصرہ منتقل ہوگئے اور وہیں مستقل رہائش اختیار کر لی۔ اس طرح آپؒ بصرہ کی طرف منسوب ہو گئے اور حسن سے ’’حسن بصری‘‘ کے نام سے مشہور ہوئے۔

اس وقت بصرہ علوم و فنون کا مرکز تصور کیا جاتا تھا۔ مرکزی مسجد صحابہ کرامؓ اور تابعین عظامؒ سے بھری رہتی تھی۔ وہیں حضرت حسن بصریؒ مفسرِ قرآن حضرت عبد اللہ بن عباسؓ کے حلقۂ درس میں شامل ہوئے اور ان سے حدیث، تفسیر اور تجوید کا علم حاصل کیا۔ فقہ، لغت اور ادب جیسے علوم دیگر صحابہؓ سے حاصل کیے اور اس طرح آپؒ ایک راسخ اور پختہ عالم اور فقیہ کے مرتبے پر فائز ہوئے۔ رفتہ رفتہ آپؒ کے علم و فقاہت کی شہرت ہر طرف پھیل گئی۔خالد بن صفوان بیان کرتے ہیں کہ میں عراق کے ایک قدیم شہر حیرہ میں بنواُمیہ کے جرنیل و فاتح مسلمہ بن عبد الملک بن مروان سے ملا تو انھوں نے مجھ سے دریافت کیا کہ خالد! مجھے حسن بصری کے متعلق کچھ بتاؤ! تو میں نے کہا کہ: ’’میں ان کا پڑوسی بھی ہوں اور ہم نشین بھی، بلکہ اہلِ بصرہ میں انھیں سب سے زیادہ جانتا ہوں۔ حضرت حسن بصری علم و تقویٰ کا خزانہ ہیں۔ لوگ اسے حاصل کرنے کے لیے دیوانہ وار اُن کی طرف لپکتے ہیں۔ ان کا باطن ظاہر جیسا ہے‘‘۔ میں نے اَور بہت سی خوبیاں بیان کیں تو مسلمہ نے کہا: ’’بھلا وہ قوم کیسے گمراہ ہو سکتی ہے، جس میں حسن بصریؒ ایسی عظیم المرتبت ہستی موجود ہو‘‘۔

